Casper Ruud med oppløftende nyheter etter hamstringtrøbbel: – Ikke noe alvorlig
Casper Ruud (25) fikk problemer med låret i Portugal, men ikke nok til å ødelegge for grussesongen. Han avslører et ambisiøst mål for perioden på favorittunderlaget. Nordmannen åpnet grussesongen med å ta seg til semifinale i ATP 250-turneringen i Estoril. Han klarte ikke å forsvare fjorårets tittel og røk til slutt for Pedro Martínez. Underveis i det tredje settet trengte han behandling for det som så ut til å være trøbbel i låret. Det viste seg å være en kjenning i hamstringen, opplyser Ruud til NTB. Det er blitt grundig sjekket i helgen. – Det er ikke noe alvorlig som man må passe altfor mye på. Det var gode nyheter, forteller Ruud til NTB. Ruud er seedet som nummer åtte i Masters 1000-turneringen i Monaco. Han møter chilenske Alejandro Tabilo i den første kampen. – Jeg er alltid litt nervøs i starten. Man vil ikke stupe på hodet ut av turneringen tidlig. De første rundene kan være utfordrende, og det blir det nå òg.  Ruud åpnet 2024-sesongen på imponerende vis på hardcourt og har spilt to finaler på ATP-touren allerede. Fasiten til i år er 20 seirer og seks tap.  Nå venter fire store turneringer på rødgrusen (Monte Carlo, Barcelona, Madrid, Roma) før det hele toppes med Grand Slam-turneringen Roland-Garros i Paris. Der har Ruud vært i de to siste finalene. – Det blir noen spennende to-tre måneder nå. Jeg håper det kan være givende måneder for min del. Jeg har åpenbart mye å forsvare i Roland-Garros, men så er det noen turneringer jeg ikke har så mye å forsvare i. Jeg håper jeg kan finne storformen i starten av grussesongen også i år, forteller han. Og målet er håndfast for de kommende turneringene: – Jeg har satt meg et lite mål for grussesongen, og det er å prøve å nå minst kvartfinale i alle turneringene jeg stiller opp i. Helst bedre og så klart, men det er et minimumsmål jeg har prøvd å sette meg i. Jeg må prøve å være i den modusen at kvartfinalen skal man minst få til, sier Snarøya-mannen.
Casper Ruud (25) måtte få behandling under under ATP 250-turneringen i Portugal. En grundig undersøkelse viser at det er ikke noe alvorlig. Ruud sikter etter minst kvartfinalene i grussesongens kommende turneringer.  Han har allerede 20 seirer og seks tap i 2024-sesongen.